text: Præsternes favorit til bispesæde
  07 marts 2013 kl. 08.42
  Over 40 procent af præsterne i Haderslev Stift ønsker Marianne Christiansen, som stiftets nye biskop. Det viser en undersøgelse, DR Syd har foretaget.
  122 af stiftets knap 200 præster har besvaret undersøgelsen. 44 procent af dem svarer, at de sætter deres kryds ved Marianne Christiansen, og hun glæder sig over opbakningen.
  - Det er jo dejligt, hvis præsterne kan bruge mig, for det nære tilsyn, man har som biskop i forhold til stiftets præster, er en kerneopgave for biskoppen, siger hun til DR Syd.
  Præsternes opbakning er dog langt fra nok til at afgøre valget. Alle stiftets menighedsrådsmedlemmer har også stemmeret. I alt er der ca. 1.350 stemmeberettigede ved valget, der er i fuld gang i disse dage. Stemmerne bliver optalt den 19. marts.
  